**Informatīvais ziņojums**

**„Par papildus finansējuma piešķiršanu publiskās dzelzceļa infrastruktūras izmantošanas izdevumu segšanai sabiedriskā transporta pakalpojumu nodrošināšanai 2016.gadā”**

Pamatojoties uz Dzelzceļa likuma 11.panta vienpadsmito daļu, no valsts pamatbudžeta līdzekļiem tiek kompensēta dzelzceļa infrastruktūras izmantošanas maksa par iekšzemes maršrutos veiktajiem pasažieru pārvadājumiem pa dzelzceļu. Savukārt 9.panta pirmajā daļā norādīts, ka publiskās lietošanas dzelzceļa infrastruktūras uzturēšana un attīstība finansējama atbilstoši tās funkcionālajai nozīmei, kategorijai un saskaņā ar [Dzelzceļa tehniskās ekspluatācijas noteikumi](http://likumi.lv/ta/id/214699-dzelzcela-tehniskas-ekspluatacijas-noteikumi)em.

Valsts budžeta programmā 31.00.00 “Sabiedriskais transports” ir izveidota apakšprogramma 31.04.00 „Maksa par dzelzceļa infrastruktūras lietošanu” no kuras Satiksmes ministrija katru mēnesi atbilstoši finansējuma plānam un Sabiedriskā transporta padomes lēmumam, pārskaita finansējumu pārvadātājam AS ”Pasažieru vilciens” par dzelzceļa infrastruktūras lietošanu.

 Saskaņā ar Ministru kabineta 2015.gada 28.jūlija noteikumu Nr.435 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 2.1.apakšpunktu, sabiedriskā transporta pakalpojumu sniedzējiem kompensē zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus.

**1. Pašreizējās situācijas izklāsts**

Pasažieru pārvadājumu pa dzelzceļu valsts pasūtījuma nodrošināšanai VSIA „Autotransporta direkcija” 2008.gada 19.decembrī, pamatojoties uz Sabiedriskā transporta pakalpojumu likuma 5.panta pirmās daļas 2.punktu, 8.panta trešo daļu, 8.panta septītās daļas 1.punktu un 2008.gada 2.septembra Ministru kabineta rīkojumu Nr.526 „Par AS „Pasažieru vilciens” akciju pirkšanu un akciju turētāju”, ir noslēgusi ar AS „Pasažieru vilciens” Līgumu par sabiedriskā transporta pakalpojumu sniegšanu reģionālos starppilsētu nozīmes maršrutos pa dzelzceļu Nr.ATD/ST-2008/04PV262-08, kura termiņš ir noteikts līdz 2024.gada 31.decembrim.

Līgums par sabiedriskā transporta pakalpojumu sniegšanu reģionālos starppilsētu nozīmes maršrutos pa dzelzceļu paredz, ka VSIA “Autotransporta direkcija” apņemas AS “Pasažieru vilciens” kompensēt izmaksas par dzelzceļa infrastruktūras izmantošanu, kas noteiktas saskaņā ar spēkā esošajiem normatīvajiem aktiem, faktiskā pasūtījuma apjomā.

Reģionālās nozīmes pārvadājumos par dzelzceļu, precīzāk AS “Pasažieru vilciens”, būtisku izmaksu daļu, (vidēji 50% no kopējām ar sabiedriskā transporta pakalpojumu sniegšanu saistītajām izmaksām) veido maksa par publiskās lietošanas dzelzceļa infrastruktūras izmantošanu.

Nepieciešamais valsts finansējums zaudējumu kompensēšanai pārvadājumos dzelzceļa infrastruktūrai ir 36 milj. EUR gadā.

Gan 2015.gadam, gan 2016.gadam apakšprogrammā 31.04.00 “Maksa par dzelzceļa infrastruktūras lietošanu” ir paredzēti 23 874 774 EUR, kuri izmaksājami AS “Pasažieru vilciens” par publiskās dzelzceļa infrastruktūras izmantošanu atbilstoši valsts pasūtījuma līguma ietvaram.

AS “Pasažieru vilciens” iesniegtajā prognozē 2016.gadam izdevumi par infrastruktūras lietošanu sastāda 35 701 459 EUR, kuru segšanai piešķirtie līdzekļi apakšprogrammā 31.04.00 “Maksa par dzelzceļa infrastruktūras lietošanu” ir nepietiekami. 2015.gadā netika kompensēti izdevumi par dzelzceļa infrastruktūras izmantošanu 11 569 538 EUR apmērā. Pēc Satiksmes ministrijas pieprasījuma Ministru kabinets (04.10.2016. sēdes protokols Nr.50 35.§ TA-2106) piešķīra papildus 10 000 000 EUR no līdzekļiem neparedzētiem gadījumiem dzelzceļa infrastruktūras lietošanas izdevumu segšanai 2016.gadā (Ministru kabineta 2016.gada 11.oktobra rīkojums Nr.583 “Par finanšu līdzekļu no valsts budžeta programmas 02.00.00 “Līdzekļi neparedzētiem gadījumiem””). Attiecīgi samazinot nenosegtās izmaksas par 6 000 000 EUR jau 2016.gadā, tiktu samazināts valsts finansējuma izmaksu slogs 2017.gada budžetā (skat. tabulu Nr.1).

Tabula Nr.1

**AS “Pasažieru vilciens” nepieciešamais un paredzētais finansējums par dzelzceļa infrastruktūras izmantošanu 2016.gadā**

|  |  |  |  |  |
| --- | --- | --- | --- | --- |
| Izmaksas par dzelzceļa infrastruktūras lietošanu, sniedzot sabiedriskā transporta pakalpojumus EUR | Maksājums atbilstoši valsts budžetā piešķirtajam finansējumam EUR | starpība EUR | Piešķirts papildus finansējums 2016.gadā EUR | Nepieciešamais atlikums tekošā gada izmaksu segšanai EUR |
| **2015.gads** |
| **35 444 312** | 23 874 774 | 11 569 538 |  |  |
|  | kopā nenosegtās izmaksas 2015.gadā | 11 569 538 |  |  |
| **2016.gads** |
| **35 701 459** | 23 874 774 | 11 826 685 |   |   |
|  | segtās izmaksas par 2015.gadu | 11 569 538 |   |   |
|  | Piešķirtais finansējums no līdzekļiem neparedzētiem gadījumiem  |  | 10 000 000 |  |
|  | **kopā nenosegtās izmaksas 2016.gadā** | **13 396 223** | 6 000 000 | 7 396 223 |
| **2017.gada prognozes** |
| **36 058 366** | 23 874 774 | 12 183 592 |  |  |
|   | izmaksas par 2016.gadu | 7 396 223 |   |  |
|  | **kopā nenosegtās izmaksas 2017.gadā** | **19 579 815** |  |  |

Saskaņā ar Sabiedrisko pakalpojumu regulēšanas komisijas padomes 2011.gada 16.jūnija lēmuma Nr.1/10 “Maksas par publiskās lietošanas dzelzceļa infrastruktūras izmantošanu norēķinu kārtība” 18. un 19.punktu par pārvaldītāja rēķinā norādītā samaksas termiņa neievērošanu pārvadātājs maksā pārvaldītājam soda naudu 0,1% apmērā dienā, bet ne vairāk kā 10 % no attiecīgā rēķinā norādītā maksājuma summas. Tas nozīmē, ka no nesamaksātas summas 23 874 774 EUR par dzelzceļa infrastruktūras izmantošanu, soda naudas lielums var sasniegt gandrīz 2,4 milj. EUR, kas AS “Pasažieru vilcienam” palielina kopējos ar sabiedriskā transporta pakalpojumu sniegšanu saistītos izdevumus, kas būtu kompensējami kā pasažieru pārvadājumu zaudējumi. 2015.gadā un 2016.gadā, lai novērstu šādu sodas naudas aprēķināšanu, starp Satiksmes ministriju, AS “Pasažieru vilciens” un VAS “Latvijas dzelzceļš” tika noslēgts trīspusējs līgums, paredzot soda naudas nepiemērošanu.

 Par 2015.gada nesegtajām saistībām 11 569 538 EUR apmērā par dzelzceļa infrastruktūras izmantošanu 2016.gada janvārī no valsts budžeta programmas 31.00.00 apakšprogrammas 31.04.00 “Maksa par dzelzceļa infrastruktūras lietošanu” ir izmaksāti 14 470 282 EUR, iekļaujot 2016.gada janvāra maksājumu 2 900 744 EUR. No atlikušās 2016.gada valsts budžetā paredzētās summas apakšprogrammā 31.04.00 “Maksa par dzelzceļa infrastruktūras lietošanu” tika veikti maksājumi tikai par februāri, martu, aprīli un maiju.

Gadījumā, ja valsts pasūtījuma līguma ietvaros AS “Pasažieru vilciens” būs iespējams kompensēt tikai ap 23 milj. EUR par dzelzceļa infrastruktūras izmantošanu, turpmākai pasažieru vilcienu satiksmes saglabāšanai būs jālemj par valsts pasūtījuma apjoma būtisku samazināšanu. Šādā situācijā jāņem vērā ka:

* maksa par infrastruktūras izmantošanu nesamazināsies proporcionāli pārvadājumu pasūtījuma apjomam, jo būtiskāko infrastruktūras maksas daļu sastāda uz vilcienu satiksmes organizēšanu neattiecināmās pastāvīgās infrastruktūras izmaksas, kas, iztrūkstot valsts budžeta līdzfinansējumam, jebkurā gadījumā būs jāsedz visiem pārvadātājiem;
* ja pasažieru vilcienu intensitāti samazina apmēram par 30%, maksājumi par braukšanu vienai pasažieru vilciena vienībai palielināsies apmēram par 20%, kā arī palielināsies maksājumi par infrastruktūras izmantošanu par kravas vilciena vienību. Kravu vilcienu gadījumā tas var novest pie kravu pārvadājumu konkurētspējas samazinājuma;

Arī VAS ”Latvijas dzelzceļš” var rasties nepieciešamība piesaistīt līdzekļus no kredītiestādēm.

**2. Dzelzceļa infrastruktūras maksas noteikšana**

Dzelzceļa likuma grozījumi, kas stājas spēkā 2016.gada 10.martā paredz, ka AS “LatRailNet” kā infrastruktūras pārvaldītāja būtisko funkciju veicējs pēc konsultēšanas ar pārvadātājiem un VAS “Latvijas dzelzceļš” kā infrastruktūras pārvaldītāju izstrādā un līdz 2017.gada 3.jūlijam apstiprina jauno infrastruktūras maksas noteikšanas metodiku, saskaņā ar kuru AS “Pasažieru vilciens” segtu vismaz tiešās infrastruktūras izmantošanas izmaksas (piemēram, no sliežu ceļu un ar to saistīto infrastruktūras objektu uzturēšanas izmaksām, infrastruktūras maksā tiktu iekļauti tikai galvenie sliežu ceļi). Jaunā metodika pilnībā jāievieš ne vēlāk kā līdz 2019.gada 3.jūlijam. Dzelzceļa likums arī paredz, ka valsts Satiksmes ministrijas personā noslēdz ar infrastruktūras pārvaldītāju VAS “Latvijas dzelzceļš” daudzgadu līgumu par infrastruktūras uzturēšanu un attīstību, pamatojoties uz indikatīvu dzelzceļa infrastruktūras attīstības stratēģiju, kuru apstiprina Ministru kabinets. Paredzot tam valsts budžeta līdzfinansējumu, varētu būtiski samazināties infrastruktūras maksa un prognozētais AS “Pasažieru vilciens” zaudējumu kompensācijas īpatsvars.

Vienlaikus jāatzīmē, ka Dzelzceļa likuma grozījumi precizē infrastruktūras maksas noteikšanas principus, ievērojot dažādu pārvadājumu tirgus segmentu īpatnības, tomēr vienlaikus nosakot valsts pienākumu nodrošināt infrastruktūras pārvaldītāja finanšu līdzsvaru.

Tomēr ir skaidrs, ka jaunas metodikas (shēmas) pieņemšana būtībā nesamazinās infrastruktūras pilno izmaksu lielumu. Lai bez līdzfinansējuma segtu attiecīgās izmaksas kādam tirgus dalībniekam (pasažieru vai kravas pārvadājumos), būtu jāpiemēro lielākas maksājuma likmes. Šī brīža tirgus tendences, t.sk. kravu tranzītpārvadājumi, nepieļauj šādu iespēju.

**3.Secinājumi**

Nesaņemot papildus finansējumu 2016.gada zaudējumu segšanai par infrastruktūras izmantošanu pieaugs risks, ka AS „Pasažieru vilciens” nespēs veikt pasažieru pārvadājumus pietiekamā apjomā un izpildīt ar 2008.gada 19.decembra līgumu par sabiedriskā transporta pakalpojumu sniegšanu reģionālos starppilsētu nozīmes maršrutos pa dzelzceļu Nr.ATD/ST-2008/04PV262-08 uzņemtās saistības. Turklāt, parādsaistības par infrastruktūras lietošanas maksu ietekmē AS „Pasažieru vilciens” likviditāti un kredītreitingu investīciju piesaistei.

Ievērojot Dzelzceļa likuma 11.panta vienpadsmito daļu un Ministru kabineta 2015.gada 28.jūlija noteikumu Nr.435 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 18.punktu, Satiksmes ministrija lūdz Ministru kabinetu atbalstīt apropriācijas pārdali no Finanšu ministrijas budžeta apakšprogrammas 41.01.00 “Iemaksas Eiropas Kopienas budžetā” uz Satiksmes ministrijas budžeta apakšprogrammu 31.04.00 „Maksa par dzelzceļa infrastruktūras lietošanu” **6 000 000 *euro*** apmērā, lai nodrošinātu normatīvajos aktos noteikto izdevumu kompensēšanu AS “Pasažieru vilciens” par dzelzceļa infrastruktūras lietošanu 2016.gadā.

Satiksmes ministrs U.Augulis

Vīza:

Valsts sekretārs K.Ozoliņš

01.11.2016. 13:30

1253

D.Ziemele-Adricka 67028036

dana.ziemele-adricka@sam.gov.lv